b"\n_START_ARTICLE_\nPol\xc3\xadtica de redre\xc3\xa7 de Ferran el Cat\xc3\xb2lic\n_START_PARAGRAPH_\nLa pol\xc3\xadtica de redre\xc3\xa7 o de redre\xc3\xa7ament del rei Ferran el Cat\xc3\xb2lic (1452-1516) \xc3\xa9s el conjunt de mesures impulsades per aquest monarca per tal de reactivar l'economia en els pa\xc3\xafsos de la Corona d'Arag\xc3\xb3, reorganitzant l'administraci\xc3\xb3, combatent les lluites entre faccions i, en general, augmentant el nivell d'intervenci\xc3\xb3 del poder reial.\n_START_SECTION_\nLa pol\xc3\xadtica al Principat de Catalunya\n_START_PARAGRAPH_\nEn comen\xc3\xa7ar el seu regnat Ferran el Cat\xc3\xb2lic va consolidar el pactisme a trav\xc3\xa9s de la Constituci\xc3\xb3 de l'Observan\xc3\xa7a aprovada a les Corts de Barcelona de 1480-1481, establint el principi de submissi\xc3\xb3 del poder reial a les lleis de Catalunya i definint la Diputaci\xc3\xb3 del General (Generalitat de Catalunya) i la Reial Audi\xc3\xa8ncia de Catalunya com a organismes encarregats de vetllar per l'ordre constitucional del pa\xc3\xads._NEWLINE_La Sent\xc3\xa8ncia Arbitral de Guadalupe va ser una disposici\xc3\xb3 adoptada per Ferran II amb l'objectiu de donar soluci\xc3\xb3 als conflictes entre els pagesos de remen\xc3\xa7a i els seus senyors, conflictes que havien motivat les dues Guerres dels remences._NEWLINE_A les Corts de Barcelona (1493) s'instaur\xc3\xa0 el sistema d'insaculaci\xc3\xb3 com a sistema d'elecci\xc3\xb3 de les magistratures pol\xc3\xadtiques de Catalunya._NEWLINE_La pol\xc3\xadtica econ\xc3\xb2mica de Ferran el Cat\xc3\xb2lic va afavorir el redre\xc3\xa7ament del Principat de Catalunya despr\xc3\xa9s de la greu crisi de la baixa edat mitjana i els efectes de la guerra civil catalana. Les reformes de Ferran el Cat\xc3\xb2lic acabaren amb la crisi social agr\xc3\xa0ria, sanejaren la moneda, redu\xc3\xafren el d\xc3\xa8ficit p\xc3\xbablic de les institucions catalans, afavoriren la ind\xc3\xbastria manufacturera i enfortiren el comer\xc3\xa7; tot plegat contribu\xc3\xad a fer que a finals del segle XV l'economia catalana experiment\xc3\xa9s un notable recobrament que fou seguit per un augment demogr\xc3\xa0fic._NEWLINE_Ferran el Cat\xc3\xb2lic l'any 1494 va crear el Consell Suprem d'Arag\xc3\xb3, com un lligam entre la monarquia i els regnes de la Corona d'Arag\xc3\xb3.\n_START_SECTION_\nLa pol\xc3\xadtica de redre\xc3\xa7 en el Regne de Mallorca\n_START_PARAGRAPH_\nEn el context de la pol\xc3\xadtica de redre\xc3\xa7 Ferran el Cat\xc3\xb2lic el 1493 nomen\xc3\xa0 lloctinent general del Regne de Mallorca Joan d'Eimeric i Saplana, amb l'objectiu clar d'acabar amb les lluites entre els b\xc3\xa0ndols nobiliaris, posar ordre als abusos dels funcionaris i trobar una soluci\xc3\xb3 a l'enfrontament entre les ciutats i les viles._NEWLINE_Mallorca estava representada en el Consell d'Arag\xc3\xb3 per dos consellers, que s'encarregaven tamb\xc3\xa9 del Principat de Catalunya i del Regne de Sardenya, i per un secretari que s'ocupava de Mallorca i Sardenya._NEWLINE_El 1499, promulg\xc3\xa0 la pragm\xc3\xa0tica de Granada, amb l'objectiu de reestructurar l'administraci\xc3\xb3, la pol\xc3\xadtica i l'economia de Mallorca i amortitzar-ne el deute p\xc3\xbablic. Tamb\xc3\xa9 reglamentava la intervenci\xc3\xb3 reial en l'elecci\xc3\xb3, per insaculaci\xc3\xb3, dels representants i c\xc3\xa0rrecs que les noves pol\xc3\xadtiques requerien. Aquesta pol\xc3\xadtica trob\xc3\xa0 l'hostilitat oberta de l'oligarquia urbana que va fer tot el que va poder per boicotejar-la i deman\xc3\xa0 i aconsegu\xc3\xad que el lloctinent Eimeric fos susp\xc3\xa8s en el seu c\xc3\xa0rrec._NEWLINE_La sent\xc3\xa8ncia arbitral de 1512 man\xc3\xa0 l'estimaci\xc3\xb3 de tots els b\xc3\xa9ns del Regne per tal de crear una nova fiscalitat en la qual tothom contribuiria d'acord amb les seves possessions. Aquesta mesura tamb\xc3\xa9 va ser paralitzada per l'acci\xc3\xb3 de l'oligarquia, creant les condicions per a l'esclat de la revolta popular de les Germanies."